L-Unjoni Ewropea mistennija tasal fi ftehim dwar sanzjonijiet ġodda kontra r-Russja minħabba l-kunflitt fl-Ukrajna. Fil-mira se jkunu s-setturi tal-finanzi, l-enerġija u d-difiża. Numru ta’ individwi b’karigi għolja u entitajiet Russi huma diġà suġġett għas-sanzjonijiet tal-Unjoni Ewropea minħabba l-allegat rwol li għandhom fil-kriżi tal-Ukrajna. Saru talbiet lill-Unjoni Ewropea biex taġixxi immedjatament fil-konfront tar-Russja, fid-dawl tal-inċident li seħħ b’rabta mat-titjira MH17. Tim t’uffiċjali tal-Pulizija Olandiżi u Awstraljani se jippruvaw jagħmlu t-tielet tentattiv konsekuttiv biex jaċċessaw is-sit fejn iġġarraf l-ajruplan Malasjan fil-Lvant tal-Ukrajna. Dan minħabba ġlied qawwi bejn il-forzi tal-Gvern u r-ribelli fiż-żona fejn waqa’ l-ajruplan. Ħafna mill-298 ruħ abbord it-titjira MH17 kienu Olandiżi u Awstraljani.